b'\n_START_ARTICLE_\nHieskoivu\n_START_SECTION_\nKuvaus\n_START_PARAGRAPH_\nHieskoivu on rauduskoivua pienempi puu, joka j\xc3\xa4\xc3\xa4 8-20 metrin korkuiseksi. Hieskoivun varsi on nuorena rusehtava ja helposti repeilev\xc3\xa4. Hieskoivun lehdet ovat py\xc3\xb6re\xc3\xa4mm\xc3\xa4t kuin rauduskoivun ja niiss\xc3\xa4 on yksinkertainen sahalaita. Hieskoivun vuosikasvaimet ovat pehmeit\xc3\xa4 ja nukkamaisia. Latvus on pensasmainen ja oksat pystyhk\xc3\xb6j\xc3\xa4.\n_START_SECTION_\nLevinneisyys ja kasvupaikat\n_START_PARAGRAPH_\nHieskoivu kasvaa Euroopan pohjois- ja keskiosissa sek\xc3\xa4 Aasian pohjoisosissa. Pyreneiden niemimaan pohjoisosan vuoristoissa on erillinen esiintymisalue. Levinneisyysalueen pohjoisosissa kasvava tunturikoivu on ainoa alkuper\xc3\xa4inen puulaji Islannissa ja Gr\xc3\xb6nlannissa._NEWLINE_Hieskoivu on kasvupaikkansa suhteen vaatimattomampi kuin rauduskoivu. Se kasvaa soilla ja korvissa sek\xc3\xa4 tiukkasavisilla mailla, ja kest\xc3\xa4\xc3\xa4 kylm\xc3\xa4\xc3\xa4. Sen juuristo toimii edelleen niin vetisess\xc3\xa4 maassa, jossa rauduskoivun juuristo "hukkuu" ja puut voivat huonosti tai kuolevat, esimerkiksi tulvan takia. Hieskoivua istutetaankin sen takia huonosti vett\xc3\xa4 l\xc3\xa4p\xc3\xa4iseville maille, vaikka se ei ole niin tuottoisa kuin rauduskoivu.\n_START_SECTION_\nKasvatus ja k\xc3\xa4ytt\xc3\xb6\n_START_PARAGRAPH_\nHieskoivikko kasvatetaan hieman tihe\xc3\xa4mm\xc3\xa4ss\xc3\xa4 kuin rauduskoivikko, koska sen latvusto on suppeampi, eik\xc3\xa4 vaadi niin paljon valoa, ja koska maaper\xc3\xa4 on m\xc3\xa4rk\xc3\xa4\xc3\xa4, jolloin vedest\xc3\xa4 ei tule puutetta. Hyvin kasvanut ja laatuharvennettu 50\xe2\x80\x9360-vuotias hieskoivikko voi tuottaa tukkipuuta aivan kohtuullisen m\xc3\xa4\xc3\xa4r\xc3\xa4n. Tuoretta puuta sahattaessa havaitsee hienoisen v\xc3\xa4rieron raudukseen verrattuna: hieskoivun sahauspinta on aavistuksen punertava, kun taas raudus on ennemminkin kellert\xc3\xa4v\xc3\xa4. Periaatteessa molemmat koivulajit kelpaavat vaneripuiksi yht\xc3\xa4 hyvin. Niiden puuaines on laadullisesti hyvin samankaltaista. Mutta esimerkiksi mutkaisuutensa ja oksikkuutensa takia hieskoivu on usein rauduskoivua huonompi puulaji jatkojalostuksen kannalta._NEWLINE_Hieskoivua on perinteiseti k\xc3\xa4ytetty polttopuuna, nyttemmin my\xc3\xb6s kuitupuuna. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s rohtona ja saunavihtojen tekoon. Vaikka rauduskoivun lehdet pysyv\xc3\xa4t paremmin vihdassa kiinni, hieskoivun oksista tulee tuoksuvampi vihta.\n_START_SECTION_\nTuholaiset\n_START_PARAGRAPH_\nMonet nis\xc3\xa4kk\xc3\xa4\xc3\xa4t vahingoittavat hieskoivua sy\xc3\xb6m\xc3\xa4ll\xc3\xa4 sen oksia. Niit\xc3\xa4 ovat hirvi, poro, mets\xc3\xa4j\xc3\xa4nis, rusakko ja myyr\xc3\xa4t._NEWLINE_Hy\xc3\xb6nteisist\xc3\xa4 tunturimittari ja \xc3\xa4k\xc3\xa4m\xc3\xa4punkit sy\xc3\xb6v\xc3\xa4t koivunlehti\xc3\xa4, koivunmantokuoriainen (Scolytus ratzeburgi) kaivaa k\xc3\xa4yt\xc3\xa4vi\xc3\xa4 sen kuoren alle. _NEWLINE_Hieskoivuissa usein n\xc3\xa4ht\xc3\xa4v\xc3\xa4t tuulenpes\xc3\xa4t ovat Taphrina betulina -tuulenpes\xc3\xa4sienen aiheuttamia, ja vaarattomia. Sen sijaan muut sienet, esimerkiksi koivunruoste (Melampsoridium betulinum), voivat aiheuttaa tuhoja taimitarhoilla. Monet eri sienet voivat my\xc3\xb6s aiheutta hieskoivussa versolaikkutautia. Hieskoivun yleisimpi\xc3\xa4 lahottajasieni\xc3\xa4 ovat arina-, juuri-, pakuri- ja taulak\xc3\xa4\xc3\xa4v\xc3\xa4t.'